CELEX: 32018R1638
Language: lv
Date: 2018-07-13 00:00:00
Title: Komisijas Deleģētā regula (ES) 2018/1638 (2018. gada 13. jūlijs), ar ko Eiropas Parlamenta un Padomes Regulu (ES) 2016/1011 papildina attiecībā uz regulatīvajiem tehniskajiem standartiem, kuros sīkāk precizē, kā nodrošināt to, ka ievades dati ir atbilstīgi un pārbaudāmi, un ka tiek ieviestas datu sniedzēja iekšējās pārraudzības un pārbaudes procedūras, kas kritiski svarīga vai nozīmīga etalona administratoram ir jānodrošina, ja ievades datus sniedz finanšu pakalpojumu uzņēmumu tirdzniecības un korporatīvo finanšu jomas darbinieki (Dokuments attiecas uz EEZ.)

5.11.2018   
               
               
                  LV
               
               
                  Eiropas Savienības Oficiālais Vēstnesis
               
               
                  L 274/6
               
            
         KOMISIJAS DELEĢĒTĀ REGULA (ES) 2018/1638
         (2018. gada 13. jūlijs),
         ar ko Eiropas Parlamenta un Padomes Regulu (ES) 2016/1011 papildina attiecībā uz regulatīvajiem tehniskajiem standartiem, kuros sīkāk precizē, kā nodrošināt to, ka ievades dati ir atbilstīgi un pārbaudāmi, un ka tiek ieviestas datu sniedzēja iekšējās pārraudzības un pārbaudes procedūras, kas kritiski svarīga vai nozīmīga etalona administratoram ir jānodrošina, ja ievades datus sniedz finanšu pakalpojumu uzņēmumu tirdzniecības un korporatīvo finanšu jomas darbinieki
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2016. gada 8. jūnija Regulu (ES) 2016/1011 par indeksiem, ko izmanto kā etalonus finanšu instrumentos un finanšu līgumos vai ieguldījumu fondu darbības rezultātu mērīšanai, un ar kuru groza Direktīvu 2008/48/EK, Direktīvu 2014/17/ES un Regulu (ES) Nr. 596/2014 (1), un jo īpaši tās 11. panta 5. punkta ceturto daļu,
         tā kā:
         
                     (1)
                  
                  
                     Regulas (ES) 2016/1011 11. panta 1. punktā paredzēts, ka ievades datiem, kurus izmanto etalonam, ir jābūt atbilstīgiem, lai precīzi un ticami atspoguļotu tirgus vai ekonomisko realitāti, ko paredzēts mērīt ar attiecīgo etalonu, un tajā arī paredzēts, ka datiem ir jābūt pārbaudāmiem. Turklāt gadījumos, kad ievades datus sniedz finanšu pakalpojumu uzņēmumu tirdzniecības un korporatīvo finanšu jomas darbinieki, minētās regulas 11. panta 3. punkta b) apakšpunktā noteikts, ka administratoram ir jānodrošina pienācīgas iekšējās pārraudzības un pārbaudes procedūras.
                  
               
                     (2)
                  
                  
                     Lai pareizi aprēķinātu etalonu, iesniegto ievades datu vērtībām ir jābūt ne tikai precīzām, bet arī noteiktā mērvienībā un jāatspoguļo attiecīgo pamatā esošo aktīvu iezīmes.
                  
               
                     (3)
                  
                  
                     Tas, vai ievades dati ir pārbaudāmi, ir saistīts ar to precizitātes līmeni, kas savukārt lielā mērā ir atkarīgs no izmantoto ievades datu veida. Ievades dati, kas nav ne darījumu dati, ne arī dati no regulētu datu avota, kas minēts Regulas (ES) 2016/1011 3. panta 1. punkta 24. apakšpunktā, var joprojām atbilst prasībai par pārbaudāmību, ja administratoram ir pieejams pietiekami daudz informācijas, lai viņš varētu pienācīgi pārbaudīt datus. Tāpēc administratoram būtu jānodrošina, ka viņam ir pieejama nepieciešamā informācija, lai varētu veikt attiecīgās pārbaudes.
                  
               
                     (4)
                  
                  
                     Lai nodrošinātu to, ka ievades dati ir atbilstīgi un pārbaudāmi, būtu jānosaka prasība administratoram regulāri pārraudzīt ievades datus tādā mērā, kas atspoguļo konkrētā ievades datu veida neaizsargātību. Regulētu datu gadījumā spēkā esošais regulējums un uzraudzība, ko piemēro attiecīgajam datu sniedzējam, jau nodrošina regulēto datu integritāti. Tāpēc šāda veida datiem būtu jāpiemēro mazāk plašas pārraudzības prasības. Cita veida ievades datiem ir nepieciešams vairāk pārbaužu un tiem būtu jāpiemēro padziļinātākas pārbaudes, jo īpaši ievades datiem, kas nav darījumu dati, un it īpaši gadījumos, ja tos iesniedz finanšu pakalpojumu uzņēmumu tirdzniecības un korporatīvo finanšu jomas darbinieki.
                  
               
                     (5)
                  
                  
                     Ievades datu sniegšanā svarīga pārraudzības pārbaude ir nodrošināt, ka dati tiek sniegti administratora noteiktajā laikposmā. Minētās pārbaudes mērķis ir nodrošināt konsekvenci starp dažādu datu iesniedzēju sniegtajiem datiem. Ja ievades datus neiesniedz, laiks, kad tiek ņemti vērā ievades dati, arī ir jāpārbauda, lai nodrošinātu konsekvenci starp dažādajiem ievades datiem. Tādēļ būtu jāpieprasa administratoram pārbaudīt, vai ievades datus sniedz, vai arī tos atlasa no konkrēta avota administratora noteiktajā laikposmā.
                  
               
                     (6)
                  
                  
                     Īpaši svarīgi ir tas, ka tiek pienācīgi pārbaudītas galvenās iezīmes, piemēram, pamatā esošā aktīva valūta, darbības laikposms un līdz termiņa beigām atlikušais laiks vai darījumu partneru kategorijas, kā noteikts attiecīgā etalona metodoloģijā.
                  
               
                     (7)
                  
                  
                     Finanšu pakalpojumu uzņēmumu tirdzniecības un korporatīvo finanšu jomas darbinieku sniegto ievades datu efektīva iekšējā pārraudzība ir atkarīga no atbilstīgu struktūru izveides un uzturēšanas datu sniedzēja organizācijā. Šīm struktūrām parasti būtu jāietver trīs kontroles līmeņi, ja vien datu sniedzēja organizācijas lieluma dēļ šādu skaitu nevar saprātīgi paredzēt. Pirmajā pārbaudes līmenī būtu jāiekļauj procesi, ar kuriem nodrošināt efektīvu ievades datu kontroli.
                  
               
                     (8)
                  
                  
                     Finanšu pakalpojumu uzņēmumu tirdzniecības un korporatīvo finanšu jomas darbinieku sniegtie dati ir saistīti ar īpašu risku, jo starp finanšu pakalpojumu uzņēmumu tirdzniecības un korporatīvo finanšu jomas darbinieku komerciālo lomu un pienākumu sniegt ievades datus etalonam pastāv neizbēgams interešu konflikts. Tādēļ ir svarīgi, lai datu sniedzējs tā otrā līmeņa kontroles ietvaros ieviestu, uzturētu un izmantotu interešu konfliktu politiku un regulāri pārbaudītu izmantotos ievades datus. Turklāt vērā ņemams rīks, kas var būt noderīgs, lai celtu gaismā un risinātu jebkādus pārkāpumus, vai atklātu darbības, kuras var ietekmēt etalona integritāti, ir trauksmes cēlēju procedūras izveide, kas ļauj jebkuram darbiniekam ziņot par jebkādu pārkāpumu attiecīgajai atbilstības nodrošināšanas funkcijai vai citai atbilstīgai iekšējai funkcijai. Tāpēc administratoram būtu jāpārliecinās, ka datu sniedzēja iekšējās pārraudzības un pārbaudes procedūras ietver interešu konflikta politikas izveidi, uzturēšanu un izmantošanu un trauksmes cēlēju procedūras izveidi un uzturēšanu.
                  
               
                     (9)
                  
                  
                     Šī regula attiecas uz kritiski svarīgu un nozīmīgu etalonu administratoriem. Saskaņā ar proporcionalitātes principu regulas mērķis ir izvairīties no pārlieku liela sloga uzlikšanas nozīmīgu etalonu administratoriem, ļaujot šiem administratoriem izvēlēties piemērot interešu konflikta prasības tikai faktiskiem vai iespējamiem interešu konfliktiem, kas ir vai varētu būt būtiski. Turklāt administratoriem būtu jāpiešķir papildu rīcības brīvība attiecībā uz to, kā tie nodrošina iekšējas pārraudzības un pārbaudes procedūras datu sniedzēja līmenī. Jo īpaši tiem būtu jāatļauj atvieglot atsevišķas prasības attiecībā uz šīm procedūrām, ņemot vērā datu sniedzēja organizācijas būtību, apjomu un sarežģītību.
                  
               
                     (10)
                  
                  
                     Administratoriem būtu jādod pietiekami daudz laika, lai nodrošinātu atbilstību šīs regulas prasībām. Tāpēc šo regulu būtu jāsāk piemērot divus mēnešus pēc tās stāšanās spēkā.
                  
               
                     (11)
                  
                  
                     Šīs regulas pamatā ir regulatīvo tehnisko standartu projekts, ko Komisijai iesniegusi Eiropas Vērtspapīru un tirgu iestāde (EVTI).
                  
               
                     (12)
                  
                  
                     EVTI ir veikusi atklātu sabiedrisko apspriešanu par regulatīvo tehnisko standartu projektu, kas ir šīs regulas pamatā, izvērtējusi iespējamās saistītās izmaksas un ieguvumus un lūgusi ar Eiropas Parlamenta un Padomes Regulas (ES) Nr. 1095/2010 (2) 37. pantu izveidotās Vērtspapīru un tirgu nozares ieinteresēto personu grupas atzinumu,
                  
               IR PIEŅĒMUSI ŠO REGULU.
         
            1. pants
            Darbības joma
            Šī regula neattiecas uz maznozīmīgu etalonu administratoriem un netiek piemērota tiem.
         
         
            2. pants
            Atbilstīgu un pārbaudāmu ievades datu nodrošināšana
            
               1.   Etalona administrators nodrošina, ka viņam ir pieejama visa informācija, kas vajadzīga, lai attiecībā uz ievades datiem, kurus viņš izmanto etalonam, varētu pārbaudīt šādus aspektus, ciktāl šie aspekti attiecas uz minētajiem ievades datiem:
               
                           a)
                        
                        
                           vai iesniedzējs ir pilnvarots datu sniedzēja vārdā sniegt ievades datus atbilstīgi jebkurai prasībai par atļaujas saņemšanu saskaņā ar Regulas (ES) 2016/1011 15. panta 2. punkta b) apakšpunktu;
                        
                     
                           b)
                        
                        
                           vai ievades datus sniedz datu sniedzējs, vai arī tie ir sniegti no administratora noteikta avota administratora noteiktajā laikposmā;
                        
                     
                           c)
                        
                        
                           vai datu sniedzējs ievades datus nodrošina administratora noteiktā veidā;
                        
                     
                           d)
                        
                        
                           vai ievades datu avots ir viens no Regulas (ES) 2016/1011 3. panta 1. punkta 24. apakšpunktā minētajiem avotiem;
                        
                     
                           e)
                        
                        
                           vai ievades datu avots ir uzticams;
                        
                     
                           f)
                        
                        
                           vai ievades dati atbilst etalona metodoloģijā izklāstītajām prasībām, jo īpaši prasībām par valūtu vai mērvienību, darbības laikposmu un darījumu partneru veidiem;
                        
                     
                           g)
                        
                        
                           vai attiecīgās robežvērtības ievades datu kvantitātei un visi attiecīgie ievades datu kvalitātes standarti ir ievēroti saskaņā ar metodoloģiju;
                        
                     
                           h)
                        
                        
                           vai dažādo ievades datu veidu izmantošanas prioritāte tiek piemērota saskaņā ar metodoloģiju;
                        
                     
                           i)
                        
                        
                           vai rīcības brīvība vai vērtējums, kas izmantoti, sniedzot ievades datus, ir izmantoti saskaņā ar skaidriem noteikumiem, kuri izklāstīti metodoloģijā, un ar politiku, kas rīcības kodeksā jānosaka attiecībā uz etalonu.
                        
                     
            
               2.   Administratori regulāri veic 1. punktā minētās pārbaudes. Kritiski svarīgu etalonu administratori 1. punkta a), b), c) un d) apakšpunktā minētās pārbaudes veic pirms etalona publicēšanas vai pirms etalons tiek jebkādā veidā darīts pieejams sabiedrībai.
            
         
         
            3. pants
            Datu sniedzēja iekšējās pārraudzības un pārbaudes procedūras
            
               1.   Datu sniedzēja iekšējās pārraudzības un pārbaudes procedūras, attiecībā uz kurām administratoram ir jānodrošina, ka tās ir ieviestas, ievērojot Regulas (ES) 2016/1011 11. panta 3. punkta b) apakšpunktu, ietver vismaz šādus elementus:
               
                           a)
                        
                        
                           tādas iekšējās funkcijas izveide un uzturēšana, kas ir pirmā līmeņa kontrole attiecībā uz ievades datu sniegšanu un kas ir atbildīga par šādu pienākumu veikšanu:
                           
                                       i)
                                    
                                    
                                       veikt ievades datu efektīvu pārbaudi pirms to iesniegšanas, tostarp nodrošināt atbilstību visām tādām prasībām par ievades datu validēšanu, kas datu sniedzējam tiek piemērotas saskaņā ar Regulas (ES) 2016/1011 15. panta 2. punkta d) apakšpunkta iii) punktu, un pārskatīt ievades datu integritāti un precizitāti pirms to iesniegšanas;
                                    
                                 
                                       ii)
                                    
                                    
                                       pārbaudīt, vai iesniedzējs ir pilnvarots datu sniedzēja vārdā sniegt ievades datus atbilstīgi jebkurai prasībai, kas noteikta saskaņā ar Regulas (ES) 2016/1011 15. panta 2. punkta b) apakšpunktu;
                                    
                                 
                                       iii)
                                    
                                    
                                       nodrošināt, ka piekļuve iesniegtajiem ievades datiem ir tikai tām personām, kuras iesaistītas datu iesniegšanas procesā, izņemot gadījumus, kad šāda piekļuve ir nepieciešama revīzijas un izmeklēšanas nolūkos vai saskaņā ar tiesību aktu prasībām;
                                    
                                 
                     
                           b)
                        
                        
                           tādas iekšējās funkcijas izveide un uzturēšana, kas ir otrā līmeņa kontrole attiecībā uz ievades datu sniegšanu un kas ir atbildīga par šādu pienākumu veikšanu:
                           
                                       i)
                                    
                                    
                                       neatkarīgi no pirmā līmeņa kontroles funkcijas veiktās pārskatīšanas veikt ievades datu pārskatīšanu pēc to iesniegšanas, lai apstiprinātu iesniegto datu integritāti un precizitāti;
                                    
                                 
                                       ii)
                                    
                                    
                                       izveidot un uzturēt trauksmes cēlēju procedūru, kas ietver atbilstošus aizsardzības pasākumus trauksmes cēlējiem;
                                    
                                 
                                       iii)
                                    
                                    
                                       izveidot un uzturēt iekšējās ziņošanas procedūras par manipulācijas mēģinājumiem vai faktiskām manipulācijām ar ievades datiem, par datu sniedzēja paša etalonu politikas neievērošanas gadījumiem un par šādu gadījumu izmeklēšanu, tiklīdz tie kļūst acīmredzami;
                                    
                                 
                                       iv)
                                    
                                    
                                       izveidot un uzturēt iekšējās ziņošanas procedūras, lai ziņotu par operatīvām problēmām datu iesniegšanas procesā, tiklīdz tās rodas;
                                    
                                 
                                       v)
                                    
                                    
                                       nodrošināt regulāru otrā līmeņa kontroles funkcijas darbinieka klātbūtni biroja telpās, kurās atrodas finanšu pakalpojumu uzņēmumu tirdzniecības un korporatīvo finanšu jomas darbinieki;
                                    
                                 
                                       vi)
                                    
                                    
                                       saglabāt pārskatu pār attiecīgo saziņu starp finanšu pakalpojumu uzņēmumu tirdzniecības un korporatīvo finanšu jomas darbiniekiem, kas tieši iesaistīti ievades datu sniegšanā, kā arī pār attiecīgo saziņu starp šiem darbiniekiem un citām iekšējām funkcijām vai ārējām struktūrām;
                                    
                                 
                                       vii)
                                    
                                    
                                       izveidot, uzturēt un izmantot interešu konflikta politiku, nodrošinot:
                                       
                                                   —
                                                
                                                
                                                   tādu faktisku vai iespējamu interešu konfliktu identifikāciju un atklāšanu administratoram, kas saistīti ar datu sniedzēja finanšu pakalpojumu uzņēmumu tirdzniecības un korporatīvo finanšu jomas darbiniekiem, kuri ir iesaistīti datu sniegšanas procesā,
                                                
                                             
                                                   —
                                                
                                                
                                                   ka starp iesniedzēja atalgojumu un etalona vērtību, konkrēto iesniegto datu vērtību vai jebkādas datu iesniedzēja veiktās darbības rādītājiem nav nekādas tiešas vai netiešas saiknes, kas varētu izraisīt interešu konfliktu saistībā ar ievades datu iesniegšanu etalonam,
                                                
                                             
                                                   —
                                                
                                                
                                                   skaidru pienākumu sadali starp finanšu pakalpojumu uzņēmumu tirdzniecības un korporatīvo finanšu jomas darbiniekiem, kas iesaistīti ievades datu sniegšanā, un pārējiem finanšu pakalpojumu uzņēmumu tirdzniecības un korporatīvo finanšu jomas darbiniekiem,
                                                
                                             
                                                   —
                                                
                                                
                                                   fizisku nodalījumu starp finanšu pakalpojumu uzņēmumu tirdzniecības un korporatīvo finanšu jomas darbiniekiem, kas iesaistīti ievades datu sniegšanā, un pārējiem finanšu pakalpojumu uzņēmumu tirdzniecības un korporatīvo finanšu jomas darbiniekiem,
                                                
                                             
                                                   —
                                                
                                                
                                                   efektīvu kontroli pār informācijas apmaiņu starp finanšu pakalpojumu uzņēmumu tirdzniecības un korporatīvo finanšu jomas darbiniekiem un pārējiem datu iesniedzēja darbiniekiem, kas iesaistīti darbībās, kuras var radīt interešu konflikta risku, ciktāl informācija, ar ko notiek apmaiņa, ir informācija, kura var ietekmēt iesniegtos ievades datus,
                                                
                                             
                                                   —
                                                
                                                
                                                   ārkārtas noteikumus gadījumos, kad uz laiku tiek pārtrauktas kontroles saistībā ar piektajā ievilkumā minētās informācijas apmaiņu,
                                                
                                             
                                                   —
                                                
                                                
                                                   ka tiek veikti pasākumi, lai novērstu iespēju, ka kāda persona izmanto neatbilstīgu ietekmi pār to, kādā veidā finanšu pakalpojumu uzņēmumu tirdzniecības un korporatīvo finanšu jomas darbinieki, kas sniedz ievades datus, veic savas darbības;
                                                
                                             
                                 
                     
                           c)
                        
                        
                           tādas iekšējas funkcijas izveide un uzturēšana, kas ir neatkarīga no pirmā un otrā līmeņa kontroles funkcijām, lai tā būtu trešā līmeņa kontrole attiecībā uz ievades datu sniegšanu un būtu atbildīga par regulāru pārbaužu veikšanu attiecībā uz abu pārējo kontroles nodaļu veiktajām pārbaudēm;
                        
                     
                           d)
                        
                        
                           procedūras, kas reglamentē:
                           
                                       i)
                                    
                                    
                                       sadarbības veidus un informācijas plūsmu starp trim kontroles funkcijām, kuras paredzētas šā punkta a), b) un c) apakšpunktā;
                                    
                                 
                                       ii)
                                    
                                    
                                       regulāru ziņošanu datu sniedzēja augstākajai vadībai par minēto trīs kontroles funkciju veiktajiem pienākumiem;
                                    
                                 
                                       iii)
                                    
                                    
                                       tādas informācijas paziņošanu administratoram (pēc pieprasījuma), kuru administrators pieprasījis saistībā ar datu sniedzēja iekšējās pārraudzības un pārbaudes procedūrām.
                                    
                                 
                     
            
               2.   Administrators var izvēlēties atteikties no prasībām, kas norādītas 1. punkta b) apakšpunkta v) punktā vai b) apakšpunkta vii) punkta trešajā, ceturtajā vai sestajā ievilkumā, ievērojot šādus aspektus:
               
                           a)
                        
                        
                           datu sniedzēja darbību būtību, apjomu un sarežģītību;
                        
                     
                           b)
                        
                        
                           interešu konflikta iespējamību starp ievades datu sniegšanu etalonam un tirdzniecības darbībām vai citām datu sniedzēja veiktām darbībām;
                        
                     
                           c)
                        
                        
                           ar datu sniegšanas procesu saistītās rīcības brīvības līmeni.
                        
                     
            
               3.   Ņemot vērā visupirms datu sniedzēja organizācijas mazo izmēru un arī 2. punkta a), b) un c) apakšpunktā uzskaitītos aspektus, administrators var atļaut datu iesniedzējam ieviest vienkāršāku organizatorisko kontroles struktūru, nekā paredzēts 1. punktā. Tomēr ar vienkāršāko kontroles struktūru nodrošina, ka tiek veikti visi 1. punkta a), b) un c) apakšpunktā minētie pienākumi, izņemot pienākumus, attiecībā uz kuriem saskaņā ar 2. punktu ir piešķirts atbrīvojums. 1. punkta d) apakšpunkta i) un ii) punktu piemēro tādā veidā, kas atspoguļo vienkāršāko kontroles struktūru.
            
            
               4.   Nozīmīga etalona administrators var izvēlēties piemērot 1. punkta b) apakšpunkta vii) punktā minētās prasības tikai attiecībā uz faktiskiem vai iespējamiem interešu konfliktiem, kas ir vai varētu būt būtiski interešu konflikti.
            
         
         
            4. pants
            Stāšanās spēkā un piemērošana
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2019. gada 25. janvāra.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 13. jūlijā
            
               
                  Komisijas vārdā –
               
               
                  priekšsēdētājs
               
               Jean-Claude JUNCKER
            
         
         
            (1)  OV L 171, 29.6.2016., 1. lpp.
         
         
            (2)  Eiropas Parlamenta un Padomes 2010. gada 24. novembra Regula (ES) Nr. 1095/2010, ar ko izveido Eiropas Uzraudzības iestādi (Eiropas Vērtspapīru un tirgu iestādi), groza Lēmumu Nr. 716/2009/EK un atceļ Komisijas Lēmumu 2009/77/EK (OV L 331, 15.12.2010., 84. lpp.).